Nicolae Ciucă a participat, vineri, la inaugurarea "terminalului Schengen"
În cadrul inaugurării terminalului Aeroportului Timișoara, președintele Senatului și liderul PNL Nicolae Ciucă, a subliniat, vineri, că acest proiect a fost posibil datorită investițiilor europene. Mai mult, el a transmis că există în continuare resurse financiare europene disponibile pentru proiecte similare de amploare.
El a subliniat că toate aceste responsabilități au fost încredințate unei coaliții asumate, cu scopul de a îndeplini așteptările românilor de la liderii politici. De asemenea, Ciucă a menționat că în ultimii trei sau patru ani, obiectivele stabilite de această coaliție au fost concretizate.
"Discutăm de Schengen. Într-adevăr, arată frumos, sună frumos terminalul Schengen, începând cu 31 martie, aşa cum zburăm de la Timişoara la Bucureşti şi viceversa, tot aşa vom putea să zburăm la Munchen, Paris. Aceasta este relevanţa apartenenţei la spaţiul Schengen", potrivit liderului PNL.
Nicolae Ciucă a evidențiat faptul că acest nou terminal din Timișoara a fost realizat cu sprijinul finanțării europene. Potrivit lui, UE și statul român continuă să sprijine acest tip de proiecte.
"Sunt în continuare disponibile fonduri europene pentru astfel de proiecte majore, sunt de asemenea investiţiile de la bugetul de stat care se vor materializa în proiecte mari de infrastructură", a adăugat el.
Obiectivele coaliției PSD-PNL au devenit realitate, susține Ciucă
Nicolae Ciucă susține că coaliția aflată la guvernare plănuiește să continue să concretizeze obiectivele promise românilor.
"Toate acestea le-am lăsat în grija unei coaliţii, asumată, pentru a putea să îndeplinim ceea ce românii aşteaptă de la liderii politici, de la toţi cei care, atunci când vine vorba de campanie electorală, vin cu o serie de proiecte şi promisiuni, dar care cu ceva timp înainte ne aducem aminte că nu au fost îndeplinite. În ultimii trei, patru ani de zile, putem să vedem că obiectivele pe care ne-am asumat că le vom pune în practică s-au realizat, se realizează şi se vor realiza în continuare", a adăugat Ciucă.
El a subliniat importanța conștientizării faptului că acțiunile noastre sunt dedicate cetățenilor, copiilor noștri și viitorului unei țări care trebuie să evolueze, având în vedere oportunitățile considerabile și potențialul imens pe care le deține.
"Nu vom fi iertaţi dacă nu vom pune în valoare aceste elemente de plus valoare pentru ţara noastră. Vreau să mulţumesc constructorului că a reuşit într-un timp atât de scurt să realizeze o lucrare. Putem să vorbim de constructori români care au reuşit să îşi crească atât capitalul cât şi potenţialul de lucru, să îşi asume lucrări de o asemenea anvergură. Vă doresc zbor lin!", a precizat Nicolae Ciucă.
Vor fi continuate demersurile pentru aderarea la Schengen cu granițele terestre
Liderul PNL a lăudat, în acest sens, demersurile deja realizate de ministrul Afacerilor Externe Luminița-Teodora Odobescu. El a amintit și aportul lui Klaus Iohannis și pe cel al premierului Marcel Ciolacu.
"Cum Romania a fost în măsura să-și pregătească aceste masuri tehnice pentru a adera la spațiul Shengen aerian, tot așa vom reuși sa pregătim toate măsurile pentru aderarea la Schengen cu granițele terestre. (…)
Toate aceste demersuri ale noastre au fost întreprinse de la nivelul președintelui României, la nivelul Guvernului, la nivelul miniștrilor. (…) Avem aici 3 oameni care s-au implicat direct, dna Ministru Odobescu, care va continua demersurile diplomatice și împreună cu dl prim-ministru, împreună cu președintele României, vom îndeplini si acest deziderat", a mai adăugat Ciucă.
Liderul PNL promite continuarea liniei de modernizare a transporturilor.
"Este important să punem în valoare ceea ce înseamnă atragerea de fonduri europene. (…) Despre asta trebuie să le vorbim oamenilor atunci când vine vorba despre relevanta, importanța apartenenței la UE. (…) Trebuie să ne încadrăm în această linie de modernizare transporturilor", a promis Ciucă.